
บทที่ ๓
การอธิบายนรกและสวรรค์ในสังคมไทย

ในบทนี้มุ่งศึกษาการอธิบายนรกและสวรรค์ในสังคมไทย ตั้งแต่สมัยสุโขทัยจนถึงรัตนโกสินทร์ตอนต้น ประกอบกับ การอธิบายนรกและสวรรค์ของนักวิชาการไทยในปัจจุบัน เพื่อเป็นแนวทางสะท้อนให้เห็นการอธิบายนรกและสวรรค์ในสังคมไทยปัจจุบัน ตามทัศนะของนักวิชาการไทยให้กับคนรุ่นใหม่ ควรเป็นไปในทิศทางใด โดยมีรายละเอียดศึกษา ดังต่อไปนี้
๓.๑ การอธิบายนรกและสวรรค์ของสังคมไทยในอดีต

แนวคิดเรื่องนรกและสวรรค์ ตามที่ปรากฏในคัมภีร์พระพุทธศาสนา มุ่งเน้นเป็นอุทาหรณ์สอนธรรมให้คนละชั่วและทำความดี ซึ่งเป็นแนวคิดที่สอดคล้องกับความเชื่อหรืออุดมคติของคนในยุคนั้น 
แต่เมื่อสังคมมนุษย์เข้าสู่ยุคของการเปลี่ยนแปลง ความรู้ทางโลกวิทยาศาสตร์ของฝากคิดตะวันตกได้แทรกซึมสู่กระแสความคิดของคนไทยในยุคปัจจุบัน ทั้งนี้ พัฒนาการความคิดการอธิบายนรกและสวรรค์ได้มีแนวโน้มมาตั้งแต่สมัยสุโขทัย อยุธยา รัตนโกสินทร์ จนถึงสังคมปัจจุบัน โดยมีรายละเอียด ดังนี้          
๓.๑.๑  สมัยสุโขทัย  


พระพุทธศาสนามีความสำคัญต่อการดำเนินชีวิตของคนไทยมาตั้งแต่สมัยสุโขทัย          ดังปรากฏในวรรณคดีไทย เรื่อง เตภูมิกถา หรือไตรภูมิพระร่าง ที่พระมหาธรรมราชาลิไทยทรง
พระราชนิพนธ์ เพื่อปลูกฝังศรัทธาในศาสนา โดยใช้อบรมและปลูกฝังจิตสำนึกของประชาชนในการ
ทำกรรมดีละเว้นกรรมชั่ว เกิดเป็นเอกลักษณ์ของสังคมไทยในเรื่องการทำบุญ ให้ทาน รักษาศีล 
มีความกตัญญูยกย่อง และเกรงใจผู้มีอาวุโส มีใจเมตตากรุณา ยกย่องคนดี ตลอดจนทำนุบำรุงพระพุทธศาสนา ไตรภูมิพระร่วงได้รับการถ่ายทอดเป็นรูปธรรมด้วยการวาดภาพเป็นจิตรกรรมฝาผนังตามโบสถ์และวิหารเป็นสื่อปลูกฝังความเชื่อเรื่อง นรก สวรรค์ และกรรม ได้ชัดเจนขึ้น เห็นได้ว่า 
ในสังคมสุโขทัยพระพุทธศาสนามีความสำคัญในการสร้างความสงบสุขและมั่นคง หลักธรรมคำสอนทางพระพุทธศาสนาที่สร้างไว้อย่างเป็นระบบ ในสมัยพระมหาธรรมราชาลิไทย ได้รับถ่ายทอด
มาสู่สังคมสมัยอยุธยา


จะเห็นได้ว่าการนำหลักนรกและสวรรค์มาเผยแผ่ผ่านเรื่องราววรรณคดีหรือเรื่องเล่าช่วยให้สามารถอธิบายลักษณะนรกและสวรรค์ให้กับประชาชน ซึ่งในยุคนั้น การศึกษายังไม่ทั่วถึง จำเป็นต้องสร้างเรื่องเพื่ออธิบายให้คนทั่วไปสามารถเข้าใจถึงบาป บุญ คุณ โทษ ได้โดยง่าย นอกจากนี้ แนวทางการอธิบายและการเผยแผ่เป็นการมุ่งเน้นให้ประชาชนรู้จักการทำทาน ในฐานะเครื่องมือไปสู่สวรรค์ เป็นกระบวนการปลูกฝังศรัทธาและความเชื่อ ซึ่งมีอิทธิพลสอดรับกับสังคม
ยุคนั้น ได้เป็นอย่างดี
        
๓.๑.๒ สมัยอยุธยา
         
         สมัยอยุธยา ความเชื่อเรื่องกรรมมีอิทธิพลต่อการดำเนินชีวิตประจำ ผู้ที่ทำกรรมดี          มีเป้าหมายของชีวิตที่ดีในชาติต่อไป และการดับทุกข์ ละกิเลส บรรลุพระนิพพาน หรือปรารถนา
การถึงความเป็นพระพุทธเจ้า
 ดังมีหลักฐานปรากฏในวรรณคดีไทย เช่น ลิลิตพระลอ พระมาลัยคำหลวง  และมหาชาติคำหลวง เรื่องพระมาลัยคำหลวง เป็นวรรณคดีที่ดี เป็นเรื่องเล่าเกี่ยวกับนรกและสวรรค์             มีอิทธิพลต่อความรู้สึกของคนไทยในเรื่องบาป บุญ นรกและสวรรค์ เช่นเดียวกับไตรภูมิพระร่วง 


นอกจากนี้ วรรณคดีที่หลักธรรมคำสอนเรื่องกรรมเป็นคติประจำใจ อีกหลายเรื่อง เช่น  ในเรื่องลิลิตพระลอ ได้กล่าวถึงกรรมที่เป็นคติเตือนใจไว้ว่า

“ใดใดในโลกล้วน อนิจจัง

คงแต่บาปบุญยัง เที่ยงแท้

คือเงาติดตัวตรัง ตรึงแน่น อยู่นา
ตามแต่บาปบุญแล้ ก่อเกื้อรักษา”

ต่อมาสังคมไทยได้รับความเชื่อจากศาสนาพราหมณ์และไสยศาสตร์เข้ามาผสมผสานกับหลักธรรม ในพระพุทธศาสนาเพื่อสนองความต้องการของสังคม โดยมีการผสมผสานอิทธิปาฏิหาริย์เข้าไปในหลักธรรม เกิดการยอมรับว่า เป็นสิ่งที่ถูกต้องตามหลักพระพุทธศาสนาในสมัยอยุธยา  มีการค้าขายกับชาวต่างชาติ ทั้งชาติตะวันตกและตะวันออก ทำให้มีการขยายตัวทางเศรษฐกิจ ขุนนางและผู้เกี่ยวข้องกับการค้ามีฐานะดีขึ้น  ได้รับการยอมรับ ยกย่อง และการเลื่อนชั้นทางสังคม เกิดการแย่งชิงผลประโยชน์ทางวัตถุ ความเชื่อเรื่องกรรมเริ่มเปลี่ยนไป “ทำดีได้ดี ทำชั่ว ได้ชั่ว” จึงเริ่มหมายถึง ผลที่ออกมาเป็นวัตถุ มิใช่ผลที่จิตใจ


กล่าวได้ว่าสมัยอยุธยาการอธิบายเรื่องนรกและสวรรค์ก็ยังคงอาศัยการผ่านเรื่องเล่าหรือวรรณคดี ซึ่งสะท้อนให้เห็น บาป บุญ คุณ โทษ ทั้งนี้ แนวคิดดังกล่าวยังถูกแฝงเร้นไปด้วยความเชื่อของศาสนาพราหมณ์ เน้นเรื่องอิทธิปาฏิหาริย์ และผลที่จะได้รับจากการทำทาน ประกอบกับอิทธิพลทางตะวันตกที่มุ่งเน้นด้านวัตถุ และประโยชน์ที่จะได้รับทำให้แนวคิดเรื่องนรกและสวรรค์ จึงเต็มไปด้วยความลุ่มหลง ทำแล้วจะได้ไปสวรรค์หรือได้ประโยชน์ ในชาติปัจจุบันมีลักษณะเป็นวัตถุนิยม

๓.๑.๓ สมัยกรุงธนบุรีและกรุงรัตนโกสินทร์
         
สมัยกรุงธนบุรีและสมัยกรุงรัตนโกสินทร์ สมัยกรุงธนบุรีและรัชกาลที่ ๑-๓ แห่ง          กรุงรัตนโกสินทร์ ได้ทรงนำ”ไตรภูมิพระร่วง” มาเป็นแนวทางในการหลักธรรมเรื่องกรรม เพื่อให้เกิดความละอายชั่ว กลัวบาป เป็นการควบคุมพฤติกรรมของประชาชนให้อยู่ในศีลธรรมเช่นเดียวกับสมัยสุโขทัย และอยุธยา และในสมัยรัชกาลที่ ๒ คำว่า “กรรม” ได้กลายเป็นคำที่มีความหมายถึงผลของการกระทำที่เป็นการกระทำที่ไม่ดี และทำไว้ในอดีตชาติ เช่น “ตามกรรมที่ทำไว้” “กรรมสิ่งใดเลย   ซัดมาให้” และ “ชะรอยกรรมเวรตามมาทัน” ดังที่มีปรากฏอยู่ในวรรณคดีเรื่อง “อิเหนา”และ”รามเกียรติ์”

        
สมัยรัชกาลที่ ๔ – ๗  ในสมัยรัชการที่ ๔ ทรงได้รับอิทธิพลทางความคิดจากวิทยาการ
ทางตะวันตกสมัยใหม่ที่เข้ามา จึงไม่ยอมรับเรื่องไตรภูมิพระร่วง ทำให้เกิดการปฏิเสธไตรภูมิพระร่วงในทางด้านภูมิศาสตร์ แต่ยังทรงคงยอมรับสาระเรื่องของการเวียนว่ายตายเกิด ซึ่งเชื่อเรื่องกรรมและผลของกรรมที่ให้ผลในชาตินี้และชาติหน้า โดยให้ความสำคัญของกรรมในชาติปัจจุบันมากที่สุด 
โดยผลของบุญหรือบาปนั้นอยู่ที่ใจของผู้กระทำ ดังที่รัชกาลที่ ๔ ตรัสไว้ว่า “สวรรค์อยู่ในอก นรกอยู่ที่ใจ”
 การปลูกฝังหลักธรรมเรื่องนรก สวรรค์ และกรรมอย่างเป็นระบบ เพื่อให้นำมาใช้ในชีวิตประจำวัน 
ทำให้เกิดปรัชญาการศึกษาไทยในสมัยนี้ คือ “ความรู้ คือ คุณธรรม”

รัชกาลที่ ๕ ได้นำหลักกรรมมาเป็นพื้นฐานการดำรงชีวิตในลักษณะเดียวกับสมัยรัชกาล   ที่ ๔ หลักธรรม เรื่องกรรมในสมัยนี้ถูกนำมาสอนในลักษณะผลของกรรมที่เกี่ยวเนื่องกับความสุขและ    ความทุกข์ของบุคคลและสังคมในชาติปัจจุบัน ยอมรับกรรมที่เป็นกระแสการเวียนว่ายตายเกิดอันเป็นความเชื่อพื้นฐานของสังคมไทย และในสมัยนี้มีการขยายตัวทางการศึกษาเพื่อพัฒนาสังคมและชาติตามกระแสวิทยาการตะวันตก ด้วยการปรับโครงสร้างทางสังคมและขยายตัวทางการศึกษา ทำให้มีคนเข้ารับราชการเป็นจำนวนมาก จึงมีผลให้มีการเลื่อนชั้นทางสังคม หลักธรรมเรื่องกรรมได้ถูกนำมาสอนเพื่อให้เกิดสำนึกในฐานะและหน้าที่ของตนที่จะต้องปฏิบัติต่อสังคม และในความหมายที่บุคคล
จะ เจริญขึ้นหรือเสื่อมลงได้ เพราะการกระทำของตนเอง ทำให้เกิดปรัชญาทางการศึกษาไทยขึ้นใหม่ คือ “ความรู้คู่คุณธรรม” แทน “ความรู้คือคุณธรรม” เป็นการแยกพระพุทธศาสนาออกจากการศึกษา     มีผลให้สถาบันศาสนาขาดความมั่นคงจนถึงปัจจุบัน หลักธรรมในพระพุทธศาสนา รวมทั้งเรื่องกรรมได้ถูกนำมาสอนให้ปฏิบัติเพื่อพัฒนาตนเองและสังคม ดังนั้น “ทำดีได้ดี” หมายถึง ผลของกรรมในชาตินี้ที่ให้ผลความสำเร็จด้านวัตถุและสามารถมองเห็น สัมผัสได้จากความสำเร็จของชีวิต เช่น หน้าที่      การงาน ความมีฐานะดี เป็นต้น   


สมัยรัชกาลที่ ๖ และรัชกาลที่ ๗ เป็นช่วงที่มีการเปลี่ยนแปลงกับระบบการปกครองของไทยเป็นอย่างมากและความเจริญตามกระแสตะวันตกเข้ามาอย่างรวดเร็ว แต่เป็นการพัฒนาด้านวัตถุ ตลอดจนกระแสวัตถุนิยมตามรูปแบบตะวันตก การอธิบายหลักธรรมเรื่องกรรมที่เกี่ยวกับการได้รับความทุกข์หรือความสุขนั้นมากจากการประพฤติชั่ว และการประพฤติดีของตนเองจึงไม่เพียงพอ   ความขัดแย้งกับหลักคำสอนในสิ่งที่คนไทยพบเห็นตามความเป็นจริงในสังคม ทำให้คนไทยบางส่วน   ไม่เชื่อกฎแห่งกรรม ผลที่ตามมาสังคมเกิดความเดือดร้อน วุ่นวาย ด้วยผู้คนไม่เกรงกลัวและละอาย
ต่อบาป แต่ทำทุกอย่างเพื่อประโยชน์ตน ตลอดจนการศึกษาไทยในปรัชญาใหม่ ไม่มีการสอนพระพุทธศาสนาในโรงเรียน คนไทยรุ่นใหม่ห่างไกลจากหลักคำสอนในพุทธศาสนา เป็นสาเหตุ
ให้รัชกาลที่ ๗ ทรงห่วงใยเด็กไทย ดังเห็นได้จากพระราชดำรัสที่แสดงให้เห็นถึงสถานการณ์ของพระพุทธศาสนาในสมัยนี้ได้เป็นอย่างดี

     การสอนเด็กต้องนับว่าบกพร่องที่สุด เมื่อแต่ก่อนนี้ยายแก่หรือพี่เลี้ยงในบ้านก็ได้

พยายามสอนบ้างอย่าง งูๆ ปลาๆ ครั้นมาบัดนี้ ต้องนับว่ากลับทรุดโทรมลงไปอีก เพราะ
การสอนในบ้านก็เกือบไม่มี การสอนตามศาสนาอย่างจริงจังไม่ เด็กที่สวดมนต์ได้มีน้อยและไหว้พระไม่เป็นก็มี ผู้ที่จะเล่าเรียนมักเป็นคนอายุมากที่บวชบ้างที่เป็นอุบาสก อุบาสิกาบ้าง แต่เรียนจริง นับว่าน้อยมาก ถ้าเปรียบเทียบกับจำนวนพลเมืองทั้งหมดการ

สอนเด็กยังบกพร่องอยู่นั้น น่าจะแก้ไม่ยากนัก และเป็นของที่ควรพยายามแก้อย่างยิ่ง จริง
อยู่พระพุทธศาสนาเป็นศาสนาที่ลึกซึ้งสอนให้เด็กเข้าใจยาก แต่ก็มีธรรมที่สอนได้มากมาย เช่น เรื่องกรรมและอื่นๆ ที่หยิบเลือกได้

         
นอกจากนี้พระองค์ยังทรงให้ความสำคัญของหลักธรรมเรื่องกรรม ที่ควรได้รับการสอนและปลูกฝังให้กับเด็กไทย ดังที่พระองค์ตรัสไว้ว่า

     . . .สำหรับพระพุทธศาสนานั้น ข้าพเจ้ามีความเห็นว่า สิ่งที่เราจะสอนให้เข้าใจและ

ให้เชื่อมั่นเสียตั้งแต่ต้นทีเดียว คือ สิ่งที่เป็นหลักสำคัญของพระพุทธศาสนานั่นคือ วัฏฏ

สงสาร...และกรรม ทำดีได้ดี ทำชั่วได้ชั่ว ... เพราะหนทางปฏิบัติของพระพุทธศาสนาก็
เพื่อให้พ้นจากวัฏฏสงสาร... แต่สิ่งที่ดีประเสริฐยิ่ง คือความเชื่อในกรรม แต่จะสอนเฉพาะเรื่องกรรมอย่างเดียว ไม่สอนเรื่องวัฏฏสงสารด้วยก็ไม่สมบูรณ์ ความเชื่อในเรื่องกรรม ข้าพเจ้าเห็นว่า เป็นของประเสริฐยิ่ง ควรเพราะให้มีขึ้นในใจของคนทุกคน... ข้าพเจ้าเชื่อแน่ว่า ถ้าคนเราเชื่อเรื่องกรรมแล้ว ควรจะได้ความสุขไม่น้อยโดยที่ไม่ทำให้รู้สึกท้อถอยแต่อย่างไร ข้าพเจ้าเห็นว่าเราควรพยายามสอนเด็กให้เข้าใจ และให้เชื่อมั่นในกรรมเสียแต่ต้นทีเดียว ยิ่งให้เชื่อได้มากเท่าไรยิ่งดี ควรให้ฝังเป็นนิสัยทีเดียว. . . 


จะเห็นได้ว่า จากสมัยกรุงธนบุรี จนถึง กรุงรัตนโกสินทร์ตอนต้น แนวคิดเรื่องนรกและสวรรค์ สืบทอดผ่านวรรณคดี โดยเฉพาะวรรณคดีชิ้นเอก ไตรภูมิพระร่วง ซึ่งถูกเชื่อมโยงกับแนวคิดเรื่องหลักกรรมทำให้คนในสมัยนั้น จะคิดทำการใดๆ ก็จะเกรงกลัวเรื่องเวรกรรมตามทัน แต่ต่อมาเมื่อระดับผู้นำประเทศได้รับอิทธิพลทางการศึกษาจากวิทยาการตะวันตก ซึ่งมีความเชื่อการใช้เหตุผลมากกว่าความเชื่อที่เกิดจากศรัทธาส่งผลให้ระบบการศึกษาและการปลูกฝังเรื่องหลักกรรมได้เปลี่ยนแปลงไปเป็นการอธิบายเรื่องแนวคิดนรกและสวรรค์เชื่อมโยงกับปัจจุบันเป็นหลักและ        ความเข้าใจในเรื่องสังสารวัฏฏได้เริ่มเลื่อนหายจากสังคม มองนรกและสวรรค์เป็นเรื่องที่ไกลตัว มุ่งเน้นแต่ประโยชน์ในชาติปัจจุบันเป็นที่ตั้ง ทั้งนี้ เป็นเพราะขณะนั้นประเทศไทยกำลังเข้าสู่ยุค       ของการแข่งขันและพัฒนา แนวคิดเรื่องคุณธรรมกับการศึกษาได้ถูกแยกออกจากกัน นั่นหมายถึง หลักคำสอนทางพระพุทธศาสนาได้ถูกแยกออกจากสังคม เป็นเรื่องของอุดมคติ ซึ่งไม่สามารถจับต้องได้ ประกอบกับอิทธิพลพัฒนาการของโลกตะวันตก ความเจริญทางด้านวัตถุและการศึกษาได้แทรกซึม
สู่กระบวนการศึกษาของไทย วัดแยกออกจากโรงเรียน จึงส่งผลให้ความเชื่อเรื่องนรกและสวรรค์ของคนไทยได้เลือนหายไปตามกาลเวลา แต่อย่างไรก็ตามในยุคปัจจุบันนักวิชาการไทยได้พยายามสื่อสาร ถ่ายทอดแนวคิดเรื่องนรกและสวรรค์ ให้สอดคล้องกับบริบทสังคมยุคใหม่ โดยมีรายละเอียด ดังนี้
 
๓.๒ การอธิบายนรกและสวรรค์ของนักวิชาการไทย

ปัจจุบันสังคมไทยตกอยู่ภายใต้อิทธิพลของกระแสวัตถุนิยมและบริโภคนิยมตามชาติตะวันตก เมื่อหลักธรรมเรื่อง นรก สวรรค์ และกรรมถูกบิดเบือนไปจากหลักคำสอนเดิม คือ “ทำดีได้ดี ทำชั่วได้ชั่ว” เป็นการวัดผลของความดีกันที่วัตถุ คนในสังคมจึงต้องการเป็นเจ้าของวัตถุ และ              ความร่ำรวยโดยไม่สนใจที่จะทำงานให้เหนื่อยยาก ด้วยวิธีการที่ทำผิดกฎหมายและผิดศีลธรรม เช่น ค้ายาเสพติด อาชญากรรม โจรกรรม เป็นต้น ส่งผลกระทบต่อความเป็นอยู่ที่ปกติสุขของสังคมส่วนรวม  คนส่วนมากมักถือเอาความสุข ความสมปรารถนาในชีวิตปัจจุบันเป็นมาตรฐานความดี คือ ความดีต้องมีผลออกมาเป็นความสุข ความสมปรารถนา เป็นลาภ ยศ สรรเสริญ สุข ความชั่วต้องมีผลตรงกันข้าม แต่ในความจริงแล้วไม่แน่นอนเสมอไป
 

การอธิบายเรื่องนรกและสวรรค์ของนักวิชาการ ผู้รู้ในสังคมไทยยุคปัจจุบัน พบว่า มีทั้ง
ผู้ที่เห็นด้วยว่านรกและสรรค์ เป็นดินแดนที่มีจริง และบางท่านก็เห็นว่าเป็นสิ่งสมมุติ คำสอน
ในวรรณคดีไทยสมัยโบราณเป็นเรื่องของการอุปมาเปรียบเทียบเพื่อให้เห็นภาพและเกิดความเกรงกลัวต่อบาป และผลที่ได้รับจากการกระทำชั่ว และบางท่านก็มีการอธิบายที่ไม่มุ่งเน้นถกเถียงว่านรกและสวรรค์ มีจริงหรือไม่ แต่มุ่งสอนให้เห็นถึงผลกรรม แนวคิดของนักวิชาการไทยในยุคปัจจุบันเรื่องนรกและสวรรค์ต้องประยุกต์แนวทางการสอนความเชื่อเรื่องนรกและสวรรค์ โดยไม่ขัดใจคนฟังและได้สาระจากพระไตรปิฎกคงเดิม นักวิชาการทางพระพุทธศาสนาจึงคิดรูปแบบความเชื่อเรื่องนรกและสวรรค์ใหม่ ดังนี้

๓.๒.๑  การอธิบายของพุทธทาสภิกขุ

ท่านพุทธทาสภิกขุ หรือ “พุทธทาส อินทปัญโญ” มีชีวิตอยู่ในช่วง พ.ศ. ๒๔๔๙ – ๒๕๓๖ เป็นพระภิกษุที่มีบทบาทต่อสังคมร่วมสมัย “สายปัญญา” คือ เน้นวิธีการสอนเฉพาะแก่นของศาสนา งานเขียนของท่าน จึงเป็นวรรณกรรมเชิงวิชาการทางพระพุทธศาสนา ท่านพยายามใช้หลักการตีความแบบใหม่ เช่น “ภาษาคนภาษาธรรม”,“ตัวกูของกู” ใช้เป็นแม่แบบในการตีความเพื่อประยุกต์สำหรับคนรุ่นใหม่  เนื่องจากคนรุ่นใหม่มีพื้นฐานทางศาสนาน้อย ต้องให้ได้ข้อคิดกระตุกใจแบบแรงๆ ให้หันเข้าหาธรรม จึงเป็นวิธีการตีความที่โดดเด่นมาก เหมาะที่จะสอนคนรุ่นใหม่ที่ค่อนข้างห่างไกลศาสนา ซึ่งอาจจะเป็นธงที่ท่านได้ปักไว้ว่าต้องการที่จะสื่อสารกับคนรุ่นใหม่ เพราะท่านรู้ดีว่าสังคมกำลังเสื่อมด้วยศีลธรรม ถึงได้กล่าวเสมอๆ ว่าลัทธิบริโภคนิยมกำลังมีอิทธิพลต่อชุมชนทั่วโลกอย่างบ้าคลั่ง ท่านมองเห็นความเลวร้ายนั้น จนทำให้ท่านกล่าวว่า “ศีลธรรมไม่กลับมา โลกาจะวินาศ” อันเป็นเหตุให้ท่านต้องหากลยุทธ์ในการเข้าใจคนทั่วไปอย่างเร่งด่วน ดังนั้นกระบวนทัศน์ (Paradigm) แบบเจาะใจคนรุ่นใหม่ที่สัมผัสได้อย่างง่ายๆ ด้วยความรู้สึกในปัจจุบัน จึงเกิดวิธีการสอนแบบใหม่ขึ้น 
ได้กล่าวว่า นรกและสวรรค์ นั้นอยู่ที่จิตใจของเรา อยู่ทุกขณะในปัจจุบัน สภาพของนรกและสวรรค์ เราสามารถสัมผัสมันได้ ไม่ต้องรอให้ตายไปก่อนก็ได้ สภาพของความรู้สึกที่เกิดขึ้นในใจจะเป็นตัวบอกว่าตอนนี้เราเสวยอยู่ภพอะไร อีกทั้งยังกล่าวถึง ปฏิจจสมุปบาทแบบไม่ข้ามภพข้ามชาติ วัดภพกันที่จิตขณะเกิด-ดับๆ รับผัสสะทุกเสี้ยวนาที เป็นวงจรปฏิจจสมุปบาท ครั้งใดที่จิตเกิดความหลงเป็นโมหะจริต จิตมนุษย์ผู้นั้น กำถึงเสวยภพแห่งสัตว์เดรัจฉาน ตามใดที่มีผัสสะแล้วจิตมีความรู้สึกทุกข์ร้อนเผาใจ จิตของมนุษย์ผู้นั้นเสวยผลกรรมในภพของนรก การใช้ความรู้สึกปัจจุบันขณะเป็นตัวชี้วัดภพที่เกิดขึ้นในจิตใจ เป็นการสอนแบบใหม่ เพราะท่านเชื่อว่าการสอนแบบนี้ทำให้ทุกคนสามารถรับรู้และสัมผัสได้ในทุกๆ ขณะจิตปัจจุบัน ซึ่งท่านได้นำหลักการตีความแบบ ภาษาคน ภาษาธรรมเป็นมาตรฐานที่ใช้ตีความหลักธรรมเพื่ออธิบายแก่คนรุ่นใหม่ เพื่อให้คนรุ่นใหม่เข้าใจอะไรที่เป็นนามธรรมยากๆ ให้มีสัมผัสความรู้สึกอย่างง่ายๆ ดูเหมือนเป็นการเปิดมิติของการสั่งสอนเผยแผ่หลักธรรมอีกวิธีหนึ่ง เป็นการเปิดประเด็นใหม่ๆ ในแวดวงวิชาการการศึกษาทางพระพุทธศาสนา ทำให้เป็นต้นแบบของพัฒนาการความเชื่อเรื่องนรกและสวรรค์ ในอีกแง่มุมหนึ่งเพื่อคนรุ่นใหม่โดยเฉพาะ นรกและสวรรค์ เป็นผลของกรรม หรือการกระทำ ซึ่งสังคมปัจจุบันมองเรื่องกรรมถูกบิดเบือนไป สะท้อนให้เห็นจากคำกล่าวของท่านไว้ว่า “ความเชื่อเรื่องกรรมที่ไม่ถูก คือ เรามองกรรมไปที่สิ่งของ ที่เงินทองของนอกกายจะไปเทือกนั้น ซึ่งเป็นความเชื่อที่ไม่ถูกต้อง แต่ไม่ได้มองที่ผลของมัน คือ ความดี ความชั่ว อันมีอยู่แล้วในกรรม นั้น ซึ่งจิตใจเราสัมผัสได้ทุกครั้งที่เราทำกรรม”
 คำสอนของท่านนับว่าเป็นการปฏิรูปความเชื่อทางพระพุทธศาสนาเกี่ยวกับความจริงที่แท้ สวรรค์อยู่ในอก นรกอยู่ในใจ ขึ้นอยู่กับสภาวะทางจิต หากคนเราสามารถชำระจิตให้สงบปราศจากกิเลสตัณหาทั้งหลาย ด้วยการปฏิบัติสมาธิวิปัสสนา ก็สามารถเข้าถึงนิพพานได้ด้วยตัวเองภายในชาตินี้ โดยนำเอาความคิดความเชื่อที่มีอยู่ในสังคมมนุษย์ เป็นภาษาในระดับที่ยังมีตัวตน ดังคำกล่าวว่า “นรกอยู่ใต้ดิน สวรรค์อยู่บนฟ้า” ท่านพุทธทาสภิกขุ ข้อความดังกล่าวนี้มีความหมายภาษาธรรมซ่อนเร้นเป็นนัยอยู่ผ่านสื่อที่เป็นภาษาคน  

นอกจากนี้ ท่านพุทธทาสภิกขุ ได้จำแนกนรกและสวรรค์ เป็น ๒ ประเภท คือ 
1) ความหมายในภาษาคน คือ เน้นไปทางวัตถุ หมายความว่านรก สวรรค์ ที่เนื้อตัวของ
คนเข้าไปอยู่ แล้วไปอยู่กับอะไรต่ออะไร ตามแต่ว่ามันจะเป็น นรกหรือสวรรค์  
2) ความหมายในภาษาธรรม หมายถึง นรก สวรรค์ ทางอายตนที่ ตา หู จมูก ลิ้น กาย 
ใจ ที่ ปู่ ย่า ตา ยาย พูดว่า สวรรค์ในอก นรกในใจ ตรงกับคำที่พระพุทธเจ้าตรัสไว้เป็นหลักว่า มันอยู่ที่อายตน ๖  ไม่ได้อยู่ใต้ดินหรือบนฟ้า 

แนวทางการอธิบายนรกและสวรรค์ของพุทธทาสภิกขุ ชี้ให้เห็นว่าการอธิบายในเชิงสถานที่หรือดินแดนที่เป็นแดนเกิดหลังความตายเป็นเรื่องที่ไกลตัว ไม่สามารถพิสูจน์ได้ผ่านอายตนะของมนุษย์ทั่วไป ท่านจึงไม่ให้ความเอาใจใส่มากนัก และอาจทำให้เกิดความงมงายได้ ดังคำกล่าวของท่านที่ว่า 
          
      ที่ไม่ดีไม่ชอบและเป็นทุกข์นั้น เป็นนรกขึ้นมาทันทีและเห็นได้ชัดเจน เห็นได้ง่าย หรือ
      
เห็นได้ประจักษ์เลย ถ้าเป็นเรื่องที่ดีทำให้สบายใจก็เป็นสวรรค์ขึ้นมา สวรรค์หรือนรกก็ตาม 

เรามองเห็นชัด ในความคิดที่ปรุงแต่งขึ้นมา จากการที่ตาเห็นรูปบ้าง จากการที่หูได้ยิน

เสียงบ้าง จมูกได้ดมกลิ่นบ้าง ลิ้นได้ลิ้มรสบ้าง ผิวหนังได้สัมผัสผิดหนังบ้าง แล้วใจก็เอาไป

คิดปรุง ในกรณีที่เห็นรูปคราวอื่น หรือมันมีอะไรผิดธรรมดาไป เราไปมีการปรุงแต่งในทาง

จิตที่เป็นกิเลสจนเกิดตัณหา อุปาทาน อะไรอยู่อย่างนี้ก็เป็นทุกข์หรือเป็นนรกไป เรียกว่า 

เป็นทุกข์หรือตกนรกเพราะการเห็นรูปนั้น ทำให้เกิดเป็นทุกข์ที่เรียกว่าตกนรกก็ได้


นอกจากนี้ ท่านยังได้อธิบาย สวรรค์อยู่ในอก นรกอยู่ในใจ เป็นเรื่องของกระบวนการเหตุและผล เป็นปัจจัยสัมพันธ์ที่สอดรับกันของระดับจิตใจในปัจจุบัน (เหตุ) และคติที่ไปในอนาคต (ผล) กล่าวคือ คนที่จะไปนรกคือคนที่มีจิตใจที่อยู่ในระดับนรกอยู่แล้วในชาตินี้ (วิปฏิสาร หมายถึง เป็นสภาพจิตที่เป็นทุกข์นับเป็นนรก) และคนที่จะไปสวรรค์เขาก็มีจิตใจที่อยู่ในระดับสวรรค์อยู่แล้ว       (ปีติปราโมทย์ หมายถึง เป็นสภาพจิตที่มีความอบอุ่นใจ อิ่มเอิบ ร่าเริงบันเทิง เบิกบานใจ นับเป็นสวรรค์)  

อย่างไรก็ตาม ท่านพุทธทาสภิกขุไม่ได้ปฏิเสธความเชื่อเรื่องนรกและสวรรค์ แต่ท่านได้สะท้อนคำสอนเรื่องนรกและสวรรค์ของพระพุทธเจ้าไม่ใช่จุดหมายปลายทางของการพ้นทุกข์       โดยท่านมองเห็นว่า การทำชาติปัจจุบันให้ถูกต้อง ชาติหน้าก็ถูกต้อง และไม่ตกนรกในชาติไหนอีก    จึงเป็นที่มาของคำสอนที่ว่า นิพพานที่นี่ เดี๋ยวนี้ เป็นปัจจุบันขณะ ให้พิจารณาตัวเอง ปัจจุบันขณะมีความทุกข์หรือไม่ ไฟกำลังไหม้หัวอยู่หรือไม่ ถ้ามีให้จัดการกับเรื่องนี้ก่อน  เรื่องชาติหน้า เรื่องนรกและสวรรค์ก็หมดปัญหาไปเอง
        
๓.๒.๒ การอธิบายของพระพรหมคุณาภรณ์ (ป.อ.ปยุตฺโต)
         
สำหรับการอธิบายของพระพรหมคุณาภรณ์ เป็นนักปราชญ์ที่ทั่วโลกยอมรับ มักจะออกมาแสดงข้อคิดเห็นเสมอ ยามใดที่มีประเด็นปัญหาความขัดแข้งการตีความข้อธรรมที่เกิดขึ้นในสังคม ท่านเกิดร่วมสมัยเดียวกับท่านพุทธทาสภิกขุ เรื่องของนรกและสวรรค์เป็นปัญหาเชิงท้าทายที่ท่านอดกล่าวถึงไม่ได้ด้วยเช่นกัน ซึ่งหลักการคำสอนของพระพุทธศาสนา สอนว่าชีวิตมีเกิดใหม่ ถ้าหากว่ายังไม่ค้นพบธรรมที่ทำให้เกิดวิมุติ หลุดออกมาจากการเวียนว่ายในสังสารวัฏ ทำให้แต่คนมีที่มาที่ไป ข้ามภพข้ามชาตินับไม่ถ้วน เหมือนครั้งที่พระพุทธองค์ทรงเปล่งอุทาน เมื่อครั้งตรัสรู้ธรรมคราวแรกๆ ความว่า

เราตามหานายช่างผู้สร้างเรือน เมื่อไม่พบจึงท่องเที่ยวไปในสงสารเป็นอเนกชาติ เพราะ 
     การเกิดบ่อยๆ เป็นทุกข์ นายช่างเอ๋ย เราพบท่านแล้ว ท่านจะสร้างเรือนไม่ได้อีก ซี่โครงทุกซี่ของ
     ท่าน เราหักแล้ว ยอดเรือน ๓ เราก็รื้อแล้ว จิตของเราถึงธรรมปราศจากเครื่องปรุงต่างแล้ว เราได้
     บรรลุธรรมเป็นที่สิ้นตัณหาแล้ว


ภพภูมิตามที่เคยสั่งสอนและมีความเชื่อที่ผ่านๆ มาก็ผ่านมาแล้วทั้งนั้น เป็นรูปแบบความเชื่อที่ตายแล้วไปกับเป็นสถานที่ซึ่งจับต้องไม่ได้ ท่านจึงหลีกเลี่ยงไม่ตอบตรงๆ แต่จะตอบปัญหานี้ต่อสังคมร่วมสมัยอีกนัยหนึ่งแทน เพื่อที่จะทำให้สังคมร่วมสมัยกับท่านสามารถสื่อสารทำความเข้าใจได้ตามสมควร ดังนั้น ท่านจึงได้ให้ความเห็นถึงวิธีคิดเกี่ยวกับเรื่องของความเชื่อนรกและสวรรค์ไว้ ๓ มุมมอง ได้แก่
1. นรกและสวรรค์จริงตามคัมภีร์ ในคัมภีร์พระไตรปิฎกได้กล่าวไว้อย่างชัดว่านรกและ
สวรรค์มีจริงให้ผลจริง แต่เป็นภพต่อไปหลังจากที่ตายไปแล้วเท่านั้น ยกเว้นผู้ใดได้คุณวิเศษณ์เท่านั้นที่สามารถเดินทางไปได้ เช่น พระพุทธองค์ พระโมคคัลลานะ ในคำสอนของดพระองค์นั้นไม่ได้เน้นที่ตรงนี้ ทรงสั่งสอนให้ปฏิบัติดีปฏิบัติชอบแล้วความดีจะคุ้มครอง ถึงแม้ตายไปแล้วยังมีสุขคติภูมิรองรับ เป็นกำลังใจแก่ผู้ปฏิบัติดีปฏิบัติชอบ ดังนั้น การสอนเรื่องนรกและสวรรค์เป็นการยกมาไว้เป็นประเด็นรอง หลังจากให้ข้อคิดทางธรรมแก่สาวกให้ไปปฏิบัติ เหมือนกับจะบอกว่าถ้าปฏิบัติดีแล้วอย่างไรเสีย ย่อมีกำไร ไม่ขาดทุน และทรงสำทับอีกว่า ทุคติ วินิบาต นรก รอให้ผลอยู่เช่นเดียวกัน ถ้าหากว่าปฏิบัติคนผิดศีลธรรม ซึ่งเป็นทางตรงข้ามกับพฤติกรรมที่ไปสวรรค์
2. นรกและสวรรค์ที่มีอยู่ในใจ เป็นมุมมองที่ใช้หลักการเป็นอยู่ในปัจจุบันมาจับ
ความรู้สึกเกิดขึ้นในใจ เราสามารถปรับแก้ไขให้จิตเป็นไปตามความประสงค์นั้น ถ้าเราอยากอยู่บนสวรรค์ก็ปรับจิตเราให้เป็นพวกที่ประกอบไปด้วยกุศล ถ้าหากว่ามีจิตใจในขณะนั้นเร้าร้อนทุกข์ระทมภพในเวลานั้นก็เหมือนอยู่ในนรก ใช้แนวคิดนรกและสวรรค์แบบปรับแก้ได้มาเป็นกรอบในการมองและปฏิบัติ และผลของปัจจุบันย่อมให้อนาคตเป็นไปตามนั้นด้วย จิตที่อยู่ในสวรรค์ประกอบด้วยกุศลกรรมย่อมไปสวรรค์ อกุศลกรรมย่อมไปนรก หรืออบายภูมิ เมื่อกายแตกดับลงไป เป็นแนวคิดที่คำนึงถึงการรักษาจิตในปัจจุบันให้ดีที่สุด ครั้นเมื่อถึงเวลาตายกายดับ จิตที่ไม่ดับด้วยยังคงรักษาเงื่อนไขแห่งภพนี้ การทำให้จิตคงสภาวะอย่างต่อเนื่องเรียกว่า “วิปฏิสาร” ที่จะให้ผลทั้งปัจจุบันและอนาคต เป็นไปด้วยความไม่ประมาท

๓.นรกและสวรรค์ในขณะจิต เป็นมุมมองที่ละเอียดขึ้นมากกว่าข้อสองที่กล่าวมาแล้ว โดยให้ความสำคัญจากผัสสะของอายตนะ อันเนื่องมาจากการใช้ชีวิตประจำวัน ในแต่ละทุกขณะจิตที่เกิดผัสสะ ความเป็นภพชาตินรกและสวรรค์ย่อมเกิดได้ทุกครั้ง ถ้าหากว่าจิตเราไม่มีสติ ไม่รู้หลักอริยสัจ ๔ ไม่สามารถแยกแยะคุณธรรมว่าสิ่งนั้นเป็นกุศลหรืออกุศล ไม่สามารถแยกแยะได้ว่าสิ่งนั้นเป็นคุณค่าแท้หรือคุณค่าเทียม จึงเกิดการปรุงแต่งขึ้น เมื่อปรุงแต่งความรู้สึกหรือได้รับทุกข์ทั้งทางกายและใจย่อมตามมา เพราะเหตุแห่งความทุกข์ คือ ตัณหาได้เกิดขึ้นแล้ว

เป็นนรกและสวรรค์จากการรับทวารทั้งหก อันได้แก่ นรกและสวรรค์ทางตา ทางปาก ทางจมูก ทางลิ้น ทางกาย และทางใจ (ความคิด) เมื่อมีผัสสะเกิดขึ้นถ้าว่าเราชอบในผัสสะนั้นเราก็ว่าเป็นภพของสวรรค์ (ฉผัสสลายตนิกสวรรค์) ส่วนที่ขัดเคืองใจก็จัดเป็นทุกข์ในเกิดนรก (ฉผัสสลายตนิกนรก) มันจะเกิดข้ามภพชาติในแต่ละขณะจิตที่มีผัสสะแล้วเกิดอารมณ์ขึ้น
น

ท่านมีมุมมองและแนวคิดไปในทางเดียวกันกับพุทธทาภิกขุ ซึ่งท่านมองว่า นรกและสวรรค์ในฐานะเป็นดินแดนหลังความตาย จะมีจริงหรือไม่ ไม่ใช่ประเด็นสำคัญ นรกและสวรรค์เกิดขึ้นได้ทุกขณะจิตขึ้นอยู่กับว่าเราปฏิบัติตนเช่นไร ซึ่งท่านได้ให้แนวทางปฏิบัติที่ถูกต้องเป็นหลักในการดำเนินชีวิต การเกิดขึ้นของนรกและสวรรค์ในจิตแต่ละขณะ   มีองค์ประกอบ ๔ ประการ  คือ (๑) ต้องมีศรัทธา  (๒) ต้องพิจารณาเหตุผล (๓) ต้องมั่นใจไม่อ้อนวอน และ (๔) ต้องไม่หวังผลตอบแทน
  โดยมีรายละเอียด ดังนี้
1. ต้องมีศรัทธา คือ การไว้วางใจในปัญญาของผู้อื่น เราไม่รู้ ไม่เห็นด้วยตนเอง จึงไปยอมรับความรู้ของคนอื่น ไว้วางใจในความรู้ของเขา เราก็เชื่อ เราก็ฝากปัญญาไว้กับเขา โดยมากคนเราจะอาศัยสิ่งต่อไปนี้เป็นเครื่องช่วยชักจูงให้ความไว้วางใจในปัญญาของผู้อื่น สำหรับทางพระพุทธศาสนา ก็พิจารณากันว่า พระพุทธเจ้าเป็นผู้มีปัญญามาก แสดงออกเป็นคำสั่งสอนต่างๆ เป็นจริงมีเหตุผล  พระองค์มีความปรารถนาดี มีเมตตากรุณา สอนเราโดยบริสุทธิ์พระทัย ต้องการให้เราได้รับประโยชน์ หากเรามั่นใจในพระองค์ เราก็มีศรัทธา พระองค์สอนเรื่องนรกและสวรรค์ว่า ชาติหน้ามีจริง ถ้าเรามีศรัทธาเราก็น้อมไปทางที่จะเชื่อตามที่มีหลักฐานว่า พระองค์ได้ตรัสเรื่องนรกและสวรรค์ไว้ เรื่องก็เป็นอย่างนั้น เป็นอันว่านรกและสวรรค์ขั้นนี้ขึ้นอยู่กับศรัทธา
2. ต้องพิจารณาเหตุผล พระพุทธเจ้าทรงสอนว่า จะเชื่อหรือไม่ก็ไม่เป็นไร ไม่ได้ถือเป็น
เรื่องที่ต้องเชื่อ ในพุทธศาสนาไม่มีการบังคับ ต้องพิจารณาเหตุผล เช่นที่พระพุทธเจ้าตรัสว่า
     “ กาลามชนทั้งหลาย ท่านทั้งหลาย อย่าได้ปลงใจเชื่อ อย่าปลงใจเชื่อด้วยการฟังตามกันมา

อย่าปลงใจเชื่อด้วยการถือสืบๆ กันมา

อย่าปลงใจเชื่อด้วยการเล่าลือ
          
อย่าปลงใจเชื่อด้วยการอ้างตำราหรือคัมภีร์
          
อย่าปลงใจเชื่อเพราะตรรกะ(การคิดเอาเอง)
          
อย่าปลงใจเชื่อเพราะการอนุมาน๑
          
อย่าปลงใจเชื่อด้วยการคิดตรองตามแนวเหตุผล
          
อย่าปลงใจเชื่อเพราะเข้าได้กับทฤษฎีที่พินิจไว้แล้ว
          
อย่าปลงใจเชื่อเพราะการมองเห็นรูปลักษณะน่าจะเป็นไปได้
          
อย่าปลงใจเชื่อเพราะนับถือว่า ท่านสมณะนี้เป็นครูของเรา”

          
ตอนท้ายพระสูตร พระองค์ตรัสยกตัวอย่าง เรื่องนรกและสวรรค์ และกรรมดี กรรมชั่ว กุศล อกุศล ทรงสอนให้พิจารณาในปัจจุบันว่า กุศล ทำแล้วมันเกื้อกูลแก่ชีวิต ดีต่อตนและผู้อื่น       เป็นผลดีต่อทั้งสองฝ่าย แต่ถ้าเป็นอกุศล มันไม่เป็นผลดีต่อตนและผู้อื่น เป็นการเบียดเบียนผู้อื่น บางทีดีต่อตนแต่เป็นการเบียดเบียนผู้อื่น หรือมันดีเพียงเราเห็นในชั่วสายตามองสั้น แต่ที่จริงเป็นผลร้ายแก่ตัวเอง สิ่งที่เป็นกุศล ดีงาม ก็คือเป็นประโยชน์ต่อชีวิต เกื้อกูลแก่ชีวิตจิตใจในระยะยาวและแก่ผู้อื่น  แก่สังคม เมื่อพิจารณาและมองเห็นอย่างนี้แล้ว ถามว่า อย่างไหนควรทำ อย่างไหนควรละเว้น         ก็เห็นว่า สิ่งที่ดีงามคือสิ่งที่ทำด้วยจิตใจที่เมตตา เผื่อแผ่ โอบอ้อมอารี มีปัญญา ทำด้วยจิตแบบนี้       ควรทำนี้เป็นเหตุผล พระพุทธองค์ตรัสเพื่อย้ำเป็นแนวปฏิบัติต่อไปอีกว่า ถ้าเราทำดีบังเกิดผลดี เป็นสิ่งที่เกื้อกูลในปัจจุบันแล้ว หากว่าสวรรค์มีจริง นรกมีจริง เราก็ไม่ต้องไปตกนรก ไม่ต้องไปรับผลร้าย          เราจะไปสวรรค์ได้รับผลดีก็เป็นกำไรเพิ่มเติมขึ้น แต่ถ้าเป็นฝ่ายอกุศล ปัจจุบันนี้มันก็ไม่เกื้อกูลแก่จิตใจและไม่เกื้อกูลแก่สังคม ผลเสียเกิดขึ้นในโลกตั้งแต่ชาตินี้แล้ว เมื่อตายไปถ้านรกและสวรรค์มีจริง 
เราก็ไม่ได้ไปสวรรค์แต่ไปนรกแน่นอน สรุปได้ว่า ถึงแม้ไม่มีศรัทธา แต่ใช้เหตุผลพิจารณาก็ควรทำกรรมดี ละเว้นกรรมชั่ว นี้เป็นแนวกาลามสูตร ซึ่งเป็นการวางท่าทีในขั้นปัญญา 
3. ต้องมั่นใจไม่อ้อนวอน พระพุทธเจ้าตรัสถึงผลของการทำความดี ความชั่ว ว่าการทำ
ชั่วนั้นมีผลเป็นข้อหนึ่ง สอง สามฯ โดยผลที่ระบุนั้น มีหลายข้อเป็นผลในชาตินี้ ส่วนผลในชาติที่จะตามมาหลังจากตายนั้น ยกไว้ข้อสุดท้าย แม้จะเป็นผลดีก็ตาม ส่อไปถึงลักษณะการวางท่าที ทรงแสดงว่า ผลอะไรก็ตามย่อมเป็นไปตามเหตุ หลักพระพุทธศาสนาถือเรื่องกรรม เป็นเรื่องของเหตุปัจจัย 
เป็นกฎธรรมดาของธรรมชาติ ที่เป็นเรื่องแค่การรับรู้เท่านั้น เราไม่ต้องไปวิงวอนให้ผลอย่างนั้นเกิด
ในเมื่อมันเป็นกฎเพราะถึงอ้อนวอนมันก็ไม่เป็นไปตามคำอ้อนวอน แต่มันเป็นไปตามเหตุ ไม่เป็นไปตามคำอ้อนวอน ชาวพุทธต้องอย่าเสียเวลาอ้อนวอน ต้องกลับมาพิจารณาสิ่งที่ทำว่า ทำดีรอบคอบหรือยัง ทำเหตุปัจจัยครบถ้วนหรือยัง เป็นประโยชน์ทั้งบัดนี้และเบื้องหน้าไหม เกื้อกูล แก่สังคม
แค่ไหน แบบนี้เป็นท่าทีระดับที่สาม
 
4. ต้องไม่หวังผลตอบแทน เรื่องนรกและสวรรค์ยังมีส่วนเหมือนกับจะเป็นผลตอบแทน 
นรกนั้นเป็นผลร้าย เป็นการลงโทษสำหรับกรรมชั่ว และสวรรค์เป็นผลตอบแทนของกรรมดี ถ้าเรายังทำกรรมดี และเว้นกรรมชั่วโดยหวังผลอยู่ เราก็ยังไม่เป็นอริยชน เป็นแค่โลกียชน ชาวพุทธแท้จริงต้องเป็นอริยชน คือ คนที่ทำความดีโดยไม่ต้องหวังผล แต่ทำความดีเพื่อให้สิ่งที่ดีงามเกิดขึ้น เกื้อกูลแก่ชีวิตจิตใจตั้งแต่ปัจจุบัน และมีผลดีต่อสังคม ต่อโลก นี้เป็นการรักธรรม รักความดีงาม รักสิ่งที่ถูกต้อง 
เป็นขั้นดำเนินตามอริยสาวกแล้ว เป็นเรื่องของธรรม เรื่องนรกและสวรรค์ระดับที่สาม ซึ่งมีอยู่ตลอดเวลาที่เราปรุงแต่ง ดังนั้น ท่าทีที่มีต่อนรกและสวรรค์ กับความมีอยู่ของนรกและสวรรค์
ในขั้นสุดท้ายก็มารับกัน คือ ผลที่สุดก็มาอยู่ที่ปัจจุบันที่เราจะต้องสร้างขึ้นเป็นสำคัญ 

ทั้งนี้ ท่านพระพรหมคุณาภรณ์ยังได้ชี้ให้เห็นถึงหลักคำสอนที่ว่า  “ทำดีได้ดี ทำชั่วได้ชั่ว” เป็นการตีความตามคำเปรียบเทียบ หว่านพืชเช่นไรได้ผลเช่นนั้น ทำดีได้ดี มองเป็นเรื่องของกำไร กล่าวคือ ความดีเกิดขึ้น จากผลของความเมตตาและความรักส่งผลให้จิตใจแช่มชื่นเย็นสบาย       ปลูกเมตตา เมตตาก็เกิดและขยายผลแผ่ออกไป นี่คือผลของการทำดีได้ดี แต่ความเข้าใจของคนส่วนใหญ่ ท่านมองว่า สังคมมองเรื่องการทำความดี ต้องได้รับตำแหน่ง ถูกลอตเตอรี่รางวัลที่หนึ่ง เป็นต้น เป็นการปลูกพืชแล้วได้เงินกำไรเป็นผล เน้นองค์ประกอบภายนอก ลาภ ยศ สรรเสริญ สุข ที่อิงอยู่กับรูปธรรมหรือวัตถุแทน

นอกจากนี้ ท่านพระพรหมคุณาภรณ์ ยังมีความคิดที่สอดคล้องกับพุทธทาสภิกขุประเด็นคำสอนนรกและสวรรค์ในคัมภีร์พระพุทธศาสนา ที่อธิบายถึงนรกและสวรรค์ในแง่ของการเกิดใหม่    ซึ่งเป็นผลของการทำดี ทำชั่ว เป็นเรื่องกฎแห่งกรรม ซึ่งท้ายที่สุดได้สรุปไว้ว่า “เมื่อความตายมาถึง ร่างดับสูญลง เขาจะตกไปสู่นรก อันเป็นสภาวะที่น่าสะพรึงกลัว” หรือสอนว่า “เมื่อตายไป ร่างกาย ดับสิ้นลง จะได้ขึ้นไปอยู่บนแดนสวรรค์”


ดังนั้น ความเข้าใจคลาดเคลื่อนสืบต่อกันมาเกี่ยวกับนรกและสวรรค์ จึงเป็นเรื่องที่ต้องปรับทัศนคติเสียใหม่ โดยไม่มองกรรมเพียงแง่ของตัวผล คือ ความชั่ว หรือในแง่ที่ไม่ดี ของการกระทำในอดีตแต่เพียงอย่างเดียว แต่ควรมองกรรม ในแง่ของการกระทำที่ดี ซึ่งส่งผลให้เกิดความสุข หรือสวรรค์ในปัจจุบัน ซึ่งเกิดขึ้นได้ ณ ปัจจุบันขณะ และไม่มองว่าผลของกรรมดี เป็นเพียงด้านวัตถุนิยม แต่เป็นผลที่ส่งผลถึงจิตใจเป็นประเด็นสำคัญ
   
๓.๒.๓ การอธิบายของพระมหาวุฒิชัย วชิรเมธี 

พระมหาวุฒิชัย วชิรเมธี ได้อธิบายเรื่องนรกและสวรรค์ ตามหลักคำสอนของพระพุทธเจ้า หมายถึง ใครทำกรรมใดไว้ย่อมต้องรับรู้และเกิดความคิด ความรู้สึกไปตามกรรมนั้น หากทำกรรมดีก็จะมีความสุขอิ่มเอิบใจ ประดุจได้ขึ้นสวรรค์ หากทำกรรมชั่วก็จะรู้สึกหมองไหม้ไร้ความสุขเหมือนตกอยู่ในนรกที่มีไฟร้อนสุมทรวงกายอยู่ตลอดเวลา ถ้าพูดถึงการทำดีแล้วได้ขึ้นสวรรค์หรือทำชั่วแล้วลงนรกอันนั้นคงอีกยาวไกล และไม่อาจเห็นผลได้ในปัจจุบันขณะที่มีชีวิตอยู่ การยืนยันความคิดความเชื่อครั้งโบราณที่บรรพบุรุษมักสอนให้ลูกหลานดำรงตนอยู่ในคุณธรรมความดี ลดละเลิกการกระทำชั่ว
โดยเด็ดขาด เพื่อจะได้มีความสุขอยู่ในโลกมนุษย์และโลกหน้า ไม่ต้องทนชดใช้กรรมในโลกมนุษย์ 
ซึ่งเหมือนตกนรกทั้งเป็นก่อนที่จะไปชดใช้กรรมต่อในโลกหน้านั่นเอง พุทธศาสนาสอนให้เชื่อกรรม  การสร้างกรรมดีกรรมชั่วเป็นสมบัติของเรา โดยเฉพาะบุคคลเป็นมรดกที่เราจะหลีกเลี่ยงไม่ได้ ทุกชีวิตต้องเป็นไปตามกรรมลิขิต กรรมจะเป็นเงาติดตามเราตลอดไป ผิดกันแต่กรรมดี หรือกรรมชั่วนั้นย่อมให้ผลแตกต่างกัน ดังนั้น มนุษย์ควรใช้สติปัญญาพิจารณาให้เห็นธรรมะที่ควรจะรู้ ควรเห็นและควรปฏิบัติ บุคคลใดสร้างกรรมดี มีศีลมีสัตย์ มีความกตัญญูกตเวทีต่อผู้มีพระคุณ มีจิตใจเมตตากรุณา
เผื่อแผ่ ไม่เบียดเบียนมนุษย์และสัตว์ ปฏิบัติศึกษาหลักธรรมะ บุคคลใดสร้างบุญสร้างกุศล เรียกว่าบุญกรรม หากผู้ใดทำชั่ว สร้างบาปก็เรียกว่าบาปกรรม พระพุทธศาสนาถือกรรมเป็นสัจธรรม เชื่อกรรมลิขิต ผู้ใดสร้างกรรมดีกรรมชั่ว ย่อมเป็นสมบัติมรดกติดตามตามสนองตลอดไปจนกว่าจะชดใช้กรรมหมดไม่ว่าชาตินี้หรือชาติหน้า

ฉะนั้น หากเราสร้างกรรมบาปไว้มาก ก็ย่อมไม่มีวันรอดพ้นจากนรกอย่างแน่นอน ซึ่งแม้บางที คำว่า “นรก” นี้ ก็อาจพบได้แม้ว่าเรายังมีลมหายใจอยู่ ชีวิตที่มีอยู่ เป็นสิ่งที่ใครหลายคนต่าง
ตั้งคำถามกับตนเองว่าจะไปทางไหนดีกับชีวิตนี้ สำหรับคำถามที่ว่า “ตายแล้วจะได้ไปนรกหรือสวรรค์” “ฉันทำดีอย่างนี้อย่างนั้น”  ซึ่งเป็นประเด็นที่สังคมทั่วไปยังมีความเข้าใจผิด ผลของความดีอยู่ที่ไหน สวรรค์อยู่ที่ใด คำตอบนี้ ท่านพระมหาวุฒิชัย วชิรเมธี ได้แสดงแนวคิดว่า ผู้ที่จะให้คำตอบได้ดี คือ   ตัวของผู้นั้นเอง  ดังนั้น “ชีวิตที่เกิดมา วันเวลาเดินไปไม่เคยหยุด ความคิดของคนต่างก็ต้องคิด ทั้งสองอย่างจึงเป็นสิ่งที่จำเป็นของชีวิตที่สุด วันหนึ่ง ที่เรายังหายใจอยู่ เราไม่เคยหยุดคิด บางครั้งในการคิดนั้นอาจจะทำให้เราเป็นทุกข์ ภาษาพระเรียกว่า ทุกข์เพราะความคิด การที่เราได้มาศึกษาธรรม เพื่อนำเอาหัวข้อปฏิบัตินั้นถือว่าได้เป็นการพัฒนายกระดับของจิตขึ้น แต่คำพูดที่ว่า "สวรรค์อยู่ในอก นรกอยู่ในใจ" นั้น มันจริงแท้เลย ทำอะไรเราย่อมรู้ดีอยู่แก่ใจตัวเอง ถึงคนอื่นไม่รู้ เราโกหกตัวเองไม่ได้ ถ้าทำดี เราเองก็สบายใจ ถ้าทำชั่วก็มีแต่เราเองที่ร้อนอกร้อนใจ ส่วนเรื่องนรก สวรรค์มีจริงหรือไม่ ถามไปใครก็ตอบไม่ได้หรอก เพราะคนที่มีชีวิตอยู่ ก็ยังไม่เคยไป คนที่ไปก็กลับมาตอบไม่ได้ เพราะฉะนั้นทำความดีเข้าไว้เถอะค่ะ ถ้าหากมันมีจริงเราก็จะได้ไปสู่ที่ดี แต่หากมันไม่มี ความดีนี่แหละที่จะทำให้เรามีชีวิตอยู่ในใจของใครไปอีกนานแสนนาน”
 

นอกจากนี้ ท่านมหาวุฒิชัย วชิรเมธี ได้สะท้อนความเชื่อเรื่องนรกและสวรรค์ที่ปรากฏในคัมภีร์พระไตรปิฎก ไว้ ๒ ประเด็น คือ

(๑) นรก สวรรค์ ในมิติที่ที่เป็นภพภูมิชนิดหนึ่ง เช่นที่มีหลักฐานปรากฏอยู่ในหลายพระสูตร  

(๒) นรก สวรรค์ ในมิติจิตใจ เช่นที่พระพุทธองค์ตรัสว่า นรก สวรรค์ อยู่ที่ อายตน ๖     ซึ่งเป็นที่มาของสุภาษิตไทยที่ว่า “สวรรค์อยู่ในอก นรกอยู่ในใจ” ซึ่งทัศนะดังกล่าวนี้สอดคล้องกับท่านพุทธทาสภิกขุ และพระพรหมคุณาภรณ์ 

๓.๒.๔ การอธิบายของพร  รัตนสุวรรณ

อาจารย์พร รัตนสุวรรณ ท่านพยายามหักล้างแนวคิดที่ว่านรกและสวรรค์ในคัมภีร์พระไตรปิฎกได้รับอิทธิพลจากศาสนาพราหมณ์ โดยท่านได้ยกประเด็นของวิมานวัตถุ ซึ่งแสดงให้เห็นบุญคนที่ทำบุญในพระพุทธศาสนา แล้วไปสวรรค์ ซึ่งความเชื่อนี้ ไม่ได้ส่งผลหรือเป็นประโยชน์กับศาสนาพราหมณ์แต่อย่างไร เพราะจะมีแต่จะทำให้คนทำบุญในพระพุทธศาสนามากยิ่งขึ้น สำหรับประเด็นที่บางกลุ่มมองว่า การสอนเรื่องนรกและสวรรค์ ที่กล่าวอ้างว่าเป็นความเชื่อของพราหมณ์ที่แทรกซึมอยู่ในคัมภีร์พระไตรปิฎก ท่านมองว่าไม่น่าจะเป็นมูลเหตุจริง เพราะในคัมภีร์พระพุทธศาสนาได้ชี้ให้เห็นถึง ผู้ปฏิบัติดี ปฏิบัติชอบ อานิสงส์จะได้ไปเกิดในสวรรค์ ซึ่งแนวคิดดังกล่าวนี้ ไม่น่าจะเป็นประโยชน์กับพราหมณ์แต่อย่างใด กล่าวได้ว่า ท่านมีความเห็นเกี่ยวกับนรกและสวรรค์ในคัมภีร์พระพุทธศาสนาเป็นเรื่องที่ปรากฏจริง ตามคำสอนของพระพุทธเจ้า แท้ที่จริงแล้ว นรกและสวรรค์นั้นเป็นเครื่องสะท้อนให้เห็นถึง ความเป็นกุศล และอกุศลในใจ กล่าวคือ สวรรค์ในอก นรกในใจ สำหรับ  ผู้ที่เชื่อในพระพุทธเจ้า ก็ควรจะเชื่อในเรื่องพุทธมารดาบนสวรรค์ชั้นดาวดึงส์ ที่แม้พระองค์มิได้สั่งสอนโดยตรง แต่พุทธสาวกควรจะเข้าใจได้ว่า มีอยู่จริง และนรกมิได้เป็นแดนเกิดหลังความตาย           แต่สามารถเกิดขึ้นได้ในขณะมีชีวิตอยู่


กล่าวได้ว่า แนวคิดเรื่องนรกและสวรรค์ของอาจารย์พร รัตนสุวรรณ มองนรกและสวรรค์เป็นทั้งสถานที่ และแนวทางปฏิบัติ เพื่อการหลุดพ้น สอดคล้องกับนักวิชาการที่กล่าวมาข้างต้น
๓.๓ สรุป

สรุปได้ว่า ตามที่นักวิชาการไทยได้กล่าวมาข้างต้น เห็นได้ว่า ปัจจุบันคนไทยมีความเชื่อเรื่องนรก สวรรค์ และกรรมที่คลาดเคลื่อนจากหลักคำสอนในพระพุทธศาสนา คือนำคำว่า “กรรม” มาใช้ในความหมายของกรรมที่ หมายถึง ผลของการกระทำไม่ดีที่ทำไว้ในชาติก่อนส่งผลในชาติปัจจุบัน และผลของกรรมดีไม่ใช่ความดีที่เป็นผลทางจิตใจที่สัมผัสได้ แต่มุ่งถึงผลของการกระทำภายนอกอันเป็นผลที่ตนและผู้อื่นมองเห็นได้ง่าย เป็นวัตถุสิ่งของที่จะต้องตามากับสถานะ เช่น ลาภ ยศ สรรเสริญ ความสุข ส่วนผลของกรรมชั่ว คือ ผลที่เป็นวัตถุสิ่งของที่สูญเสียจากการเสื่อมลาภ 
เสื่อมยศ ถูกนินทา ทุกข์ ซึ่งกำลังสืบทอดความเชื่อที่ผิดนี้ลงไปสู่เยาวชนคนรุ่นใหม่ในสังคมไทย

การอธิบายของพระพุทธศาสนาที่ไม่ได้ให้ความสำคัญเกี่ยวกับความเชื่อเรื่องนรกและสวรรค์ไว้เป็นอันดับต้น ประเด็นพิจารณา ๒ ประการ คือนรกและสวรรค์มีอยู่จริงหรือไม่ และท่าทีของพระพุทธศาสนาต่อความเชื่อเรื่องนรกและสวรรค์เป็นอย่างไร สามารถจะหาแนวทางการอธิบายนรกและสวรรค์สำหรับคนรุ่นใหม่อย่างไร ถึงแม้เราจะพูดถึงผลตามเหตุ คล้ายกับเป็นผลตอบแทน 
แต่ความจริงนั้นเรารู้ไว้เพื่อเกิดความมั่นใจต่างหาก ทำดีในชาตินี้ให้สบายใจ เมื่อจิตดีระดับจิตพร้อมอยู่แล้ว แม้แต่คนที่ไม่เชื่อ ถ้าชาติหน้ามีมัน ก็ไปดีเอง ไม่ต้องห่วงล่วงหน้า นี่คือ คติพระพุทธศาสนา และทำความดีจนไม่ต้องห่วงล่วงหน้า แสดงให้เห็นว่า เรามั่นใจในหลักจริงและความดีแล้ว ส่วนการ
ทำดีอยู่ทุกขณะ ปรุงแต่งสวรรค์ตลอดเวลา สวรรค์ก็อยู่ในกำมือ พระพุทธศาสนาถือหลักการปฏิบัติ ไม่ต้องอิงอยู่กับเรื่องรอการพิสูจน์ แต้เน้นท่าทีที่ว่า ให้มีความมั่นใจ ทำดีที่ปฏิบัติเห็นผลได้ในชีวิตนี้ พร้อมทั้งมีความมั่นใจในการทำความดีที่จะมีข้างหน้า ด้วยการปรุงแต่งไว้พร้อมแล้ว เมื่อสภาพจิต
ของเราดี อยู่ในระดับที่สูงขึ้นไปแล้วก็ต้องไปดี ไม่ห่วงเรื่องนรกและสวรรค์มาขู่กันอยู่  ถ้าจิตเราประณีตจนรักความบริสุทธิ์ รักธรรม และต้องให้ธรรมเผยแผ่ไป ก็อยู่กันได้ด้วยความดี ความเมตตา 
ก็ไม่ต้องหวังรอผลตอบแทน ความคิดเรื่องนรกและสวรรค์ เป็นความคิดหรือคำสอนที่สำคัญอย่างยิ่งในพระพุทธศาสนา เพราะเกี่ยวข้องกับเรื่องวิถีชีวิต ศีลธรรมและเป้าหมายหรืออุดมคติของชีวิตของมนุษย์และสัตว์ทุกหมู่เหล่า ตามหลักคำสอนของพระพุทธศาสนา นรกและสวรรค์หรือภพภูมิ
มีความสัมพันธ์กันอย่างใกล้ชิด สัตว์ทั้งหลายจะเกิดหรืออยู่ในภพภูมิใดขึ้นอยู่กรรมที่ตนเองกระทำ           ซึ่งมีทั้งรูปแบบข้ามภพข้ามชาติอย่างที่ชาวพุทธทั่วไปรู้ และในรูปแบบขณะจิตหรือรูปแบบชาติปัจจุบัน พระพุทธเจ้าตรัสถึงกฎแห่งกรรมในฐานะเป็นกฎทางศีลธรรม มีปรากฏในพระไตรปิฎก              ว่า “คนทำกรรมใดไว้ ย่อมเห็นกรรมนั้นในตน คนทำกรรมดี ย่อมได้รับผลดี คนทำกรรมชั่ว ย่อมได้รับผลชั่ว คนหว่านพืชเช่นใด ย่อมได้รับผลเช่นนั้น

	� สุภาพรรณ ณ บางช้าง, พุทธธรรมที่เป็นรากฐานสังคมไทย ก่อนสมัยสุโขทัยถึงก่อนการเปลี่ยนแปลงการปกครอง, (กรุงเทพมหานคร: โครงการเผยแพร่ผลงานวิจัย ฝ่ายวิจัยจุฬาลงกรณ์มหาวิทยาลัย, ๒๕๓๖), หน้า ๔๕.


	� สุภาพรรณ ณ บางช้าง, พุทธธรรมที่เป็นรากฐานสังคมไทย ก่อนสมัยสุโขทัยถึงก่อนการเปลี่ยนแปลงการ, หน้า ๔๕.


	�  เรื่องเดียวกัน, หน้า ๔๕.


	� เรื่องเดียวกัน, หน้า ๙๔.


	� เรื่องเดียวกัน, หน้า ๑๐๖.





	� อ้างแล้ว, หน้า ๑๖๒.


	� วศิน อินทสระ, หลักกรรมและการเวียนว่ายตายเกิด, พิมพ์ครั้งที่ ๑๒, (กรุงเทพมหานคร: เคล็ดไทย จำกัด, ๒๕๔๔), หน้า ๕.


	� เรื่องเดียวกัน,  หน้า ๔๕ – ๔๖.


	� พุทธทาสภิกขุ, กรรมและการอยู่เหนือกรรม, (กรุงเทพมหานคร: ธรรมสภา, ๒๕๓๙), หน้า ๒๐.


	� พุทธทาสภิกขุ, กรรมและการอยู่เหนือกรรม, หน้า ๒๐.


	� ขุ.เถร. (ไทย) ๒๖/๑๘๔/๓๖๓.


	� พระพรหมคุณาภรณ์ (ป.อ.ปยุตโต), นรก-สวรรค์ในพระไตรปิฎก, บรรยายแก่คณะอาจารย์และนักศึกษาวิทยาลัยครูสวนดุสิต ในรายการสนทนาธรรมของภาคปรัชญาและศาสนา ระหว่างภาคเรียนที่ ๒            ปีการศึกษา ๒๕๒๒ ณ วัดพระเรนทร์, ม.ป.ป. หน้า ๑๙ – ๒๘.


	� องฺ.ติก. (ไทย) ๒๐/๖๖/๒๕๕-๒๖๓.


	� พระพรหมคุณาภรณ์ (ป.อ.ปยุตโต), นรก-สวรรค์ในพระไตรปิฎก, หน้า ๒๔ – ๒๖.


	� ดูรายละเอียดใน พระธรรมปิฎกเขียนไว้ในหนังสือบุญ บาป กับ กฎแห่งกรรม


	� สัมภาษณ์ พระมหาวุฒิชัย วชิรเมธี (วุฒิชัย บุญถึง), วันที่ ๒๙ มกราคม ๒๕๕๗.


	� พร รัตนสุวรรณ, นรก-สวรรค์, พิมพ์ครั้งที่ ๔, (กรุงเทพมหานคร: โรงพิมพ์วิญญาณ, ๒๕๕๒),    หน้า ๓๓-๓๕. 





	� ขุ.ชา. (ไทย) ๒๗/๓๕๓/๒๐๑.





